runetrust/blame-folketinget-dk huggingface dataset:
Aase D. Madsen (DF), 2003-05-22:
Jeg har for nylig bedt om en status over, hvad ministeren har foretaget sig i den anledning, men jeg har ikke fået noget svar endnu, og jeg vil derfor benytte lejligheden i dag til at anmode ministeren om at oplyse om køreplanen, hvordan sagen er blevet grebet an indtil nu, om ministerens såkaldte rejsehold er gået aktion i forbindelse med de barmarksværker, der stadig er nødlidende, og sidst, men ikke mindst, indholdet af det kommissorium, der skal ligge til grund for advokatundersøgelsen.
Søren Kolstrup (EL), 1998-06-25:
Det viste sig, at der også i denne sal var nogle personer, politikere i det borgerlige Danmark, der kunne se, at det var en fejl at nedbryde de eksisterende erfaringer, at nedbryde den eksisterende ekspertise, og derfor var der en overgang tilløb til, at man skulle fastholde erfaringerne i amterne.
Kristian Hegaard (RV), 2019-11-01:
Så vi er sådan lidt bekymret for, at man hele tiden indskrænker domstolenes mulighed for valg af sanktioner, og at man andre steder, hvis man arbejder med minimumsstraffe – det gør man så ikke lige i det her lovforslag – hele tiden skærer salamien af og indskrænker dommernes mulighed for, ud fra hvad der sker i retten, at fastsætte en sanktion.
Jørgen Arbo-Bæhr (EL), 2006-03-28:
Så jeg synes, vi skal droppe den der debat, for det er jo ikke overhovedet en del af forslaget, og i stedet for prøve at få ministeren til at erkende, at lige præcis de mennesker, som har været i en meget svær situation, er der jo ikke nogen, der ved, hvor er henne i dag.
Aage Frandsen (SF), 2003-02-05:
De er sandelig ikke enige i det, det fremgår også af de pågældende skoleformers blade, sådan er det. Det er en ærlig sag, at Venstre vil noget andet, men hvis jeg vil noget andet i nogle bestemte sammenhænge, tager jeg ansvaret selv, og det synes jeg også Venstre skulle gøre.
Kim Christiansen (DF), 2014-03-25:
Der siger Banedanmark, at det vil ske i skoleferien, og der er det også meget vigtigt, at vi under udvalgsbehandlingen kigger hinanden dybt i øjnene og bliver enige om, at det så altså skal begrænses til skoleferien, så skolebørnene ikke skal vælge andre og farlige veje.
Lisbeth Bech-Nielsen (SF), 2023-09-07:
Hvis der, som Socialdemokraternes formand og statsminister, Mette Frederiksen, har udtalt, jo er masser af penge, hvordan kan det så være, at borgmestre i hele landet råber op og advarer mod regeringens kurs og om, at velfærdens sikkerhedsnet er slidt i stykker?
Elisabeth Geday (RV), 2007-05-02:
Derfor vil jeg spørge beskæftigelsesministeren, om han har samme holdning, at man altså kan betragte det her på den måde, at regeringen i første omgang kun vælger at ophæve hemmeligholdelsen, men er indstillet på, når den her revisionsfrist om 2 år er udløbet og vi har fået alt det her giftige stads til syne, at forbyde det helt og aldeles.
Ulla Tørnæs (V), 2011-11-25:
Nu kender jeg naturligvis ikke vennens fulde situation, men jeg går ud fra, at det forholder sig sådan, at der vil være andre ydelser, som hr. Per Clausens ven fremover ikke ville kunne modtage, og det er jo derfor, at det ikke kan betale sig at arbejde, når det her lovforslag er vedtaget.
Keld Albrechtsen (EL), 1998-02-18:
Det rejste så det spørgsmål, som vi også stillede i udvalget: Jamen betyder det så, at man efter 3-6 måneder skal iværksætte et nyt angreb, fordi man står med det samme problem, som man drog i felten for at få løst i første omgang, men som man jo ikke fik løst, og som 3-6 måneder efter er nøjagtig det samme igen?
Helle Sjelle (KF), 2005-03-16:
Sådan som jeg har lyttet mig til det og efter det, som jeg også melder ud her, er der jo ikke nogen tvivl om, at alle åbenbart ønsker, at der skal være mulighed for, at patienter bliver behandlet, uden at de skal betale for det på landets sygehuse f.eks. Og når alle har den opfattelse, så har jeg ikke nogen problemer med, at der ikke lige præcis står, hvad fru Pernille Rosenkrantz-Theil ønsker, i det her lovforslag.
Joy Mogensen (S), 2021-02-03:
På den måde håber jeg også, at spørgeren vil anerkende, at hele den her proces har spørgerens parti og regeringen faktisk været enige om var den gode proces for at få så bredt et flertal og så velunderbygget et beslutningsgrundlag, fordi det at give så stor en bevilling, som jo er et hundrede procent politisk besluttet, skal vi også kunne forklare og forsvare over for de mange andre teatre, der også havde budt ind på den her bevilling.
Mette Frederiksen (S), 2004-02-05:
Det er selvfølgelig ikke uden relevans for en forespørgselsdebat om mediesituationen i Danmark, fordi de mange tusinde blade, der er blevet ramt af portobesparelsen, jo lige præcis var med til at udfylde det nødvendige grundlag for en mediepolitik med mangfoldighed og alsidighed og pluralisme, som er det, vi diskuterer i dag.
Henrik Dam Kristensen (S), 2014-05-14:
Det får mig til at spørge: Hvad er hr. Karsten Lauritzen mest optaget af – den polemik, som ordførertalen lægger op til, eller det forsøg, som justitsministeren gjorde i går, på at lave et seriøst stykke arbejde med samtlige Folketingets partier, hvilket betyder, at vi kan komme videre i forhold til de konsekvenser, som den her sag har haft?
Margrethe Vestager (RV), 2002-01-22:
Det er jo ikke længere siden end sidste uge, vi diskuterede hele spørgsmålet om social bæredygtighed, og for os vil det være meget perspektivrigt, hvis man sikrer, at det sociale råd også får til opgave at vurdere, hvor langt vi er kommet i forhold til den sociale bæredygtighed. Der faldt, synes jeg, udmærkede og konstruktive bemærkninger, da vi havde drøftelsen sidste uge.
Lars Løkke Rasmussen (V), 2019-01-29:
Vi kan ikke lovgive os til alting, og et eksempel på det er den danske friskoletradition, som er unik, også når man rejser ud, og som jo i virkeligheden også har været relativt ubureaukratisk, og som er ret fantastisk ved, at man for hinandens skattepenge så at sige kan flytte sit barn andre steder hen og vælge skole for sit barn.
Uffe Elbæk (ALT), 2018-10-04:
Nej, det handler ikke om, om det er mig, der bliver statsminister eller ej ved næste valg, men det, der jo ligger seriøst i det, er, at inden for de næste 4 år skal Folketinget, den statsminister, der nu engang er, træffe nogle fuldstændig afgørende beslutninger omkring en grøn omstilling af Danmark, for ellers er konsekvenserne fuldstændig uoverskuelige.
Flemming Bonne (SF), 2009-11-10:
Jeg tror nok, at det, jeg fik sagt i min ordførertale, var, at vi ikke kan have nogle problemer med at give de kommuner, der mener, at de er bedre til at løse opgaven, muligheden for det, men at den rigtige løsning er, at vi giver skatteministeren et stærkere incitament til at få den her inddrivelse til at fungere.
Kristian Thulesen Dahl (DF), 2000-11-28:
Jamen dog, og det var mig, der har gået og glædet mig i et helt år over, at Venstre har nedlagt fuldstændigt veto imod skatte- og afgiftsforhøjelser og ikke vil deltage i nogen forhandlinger om dét, for det er bare en klokkeklar holdning, man har i Venstre
Rosa Lund (EL), 2023-04-11:
I det lovforslag, vi behandler i dag, er regeringen, Socialdemokraterne, Venstre og Moderaterne, jo gået med til, at det skal undersøges, om der har været nogle usaglige begrundelser i forbindelse med hjemsendelserne, og så vil jeg egentlig bare gerne spørge til sammenligningen: Hvorfor skal det ikke også undersøges, om der er usaglige begrundelser i Ahmed Samsam-sagen?
Jan E. Jørgensen (V), 2021-06-01:
Jeg har været i Johannesburg, jeg har været i de værste områder i Los Angeles, San Francisco og andre steder, og jeg har aldrig nogen sinde oplevet, at der var steder, hvor man sagde, at her kan vi simpelt hen ikke garantere borgernes tryghed, og at her må man ikke opholde sig – aldrig.
Sophie Hæstorp Andersen (S), 2004-02-03:
Vi står i en situation, hvor domstolene ikke kan stå fuldt inde for folks retssikkerhed, hvis de ikke taler dansk, i en situation, hvor man ikke er sikker på, at alle aspekter af sagerne bliver vendt og alle spørgsmål og svar forstået, fordi man ikke kan få ordentlig tolkning.
Karin Nødgaard (DF), 2014-11-12:
Så til den anden del: Jeg har netop noteret, hvad f.eks. Københavns Kommunes borgmester på området har været ude og sige, og der kan jeg jo godt frygte, at det egentlig drejer sig om, at det så måske ender med at blive en form for et spareforslag for nogle kommuners vedkommende.
Karen J. Klint (S), 2013-04-19:
Ud over den overgrebspakke, der er, med de mange penge – 315 mio. kr. synes jeg faktisk et pænt beløb over 3 år til at gøre noget for – så tror jeg også, at vi kommer til at appellere til, at der er nogle forskere, der skal sætte lidt mere fokus på det her, og at der er nogle andre, der skal hjælpe os med at sætte fokus på det.
Tom Behnke (KF), 2001-03-27:
Vi synes, det har været særdeles positivt, at man i forslagets § 3 lægger op til, at nu er det ikke kun, om jeg så må sige, det offentlige, der kommer til at stå for denne her opgave, men også, som der står, at praktikuddannelsen kan afvikles i private institutioner og andre ordninger og tilbud i henhold til driftsoverenskomster osv.
Morten Messerschmidt (DF), 2008-04-24:
Først skriver man en forfatning for Europa, man nedsætter et konvent, man indkalder eksperter, man indkalder dem, der har de rette visioner for, hvordan man skaber Europas Forenede Stater - og åbenbarer så med glæde og jubel dokumentet: En forfatning for Europa.
Jesper Petersen (SF), 2008-04-14:
Ordningen med frivillig indbetaling af lejeindtægter for sommerhusudlejning bør gøres obligatorisk, jævnfør Skatterevisorforeningens høringssvar og de aktuelle presseomtalte problemer med unddragelse af skat på lejeindtægter for sommerhusudlejning.
Jytte Andersen (S), 2004-02-24:
Jeg vil godt prøve igen: Det fremgår af bemærkningerne til beslutningsforslaget, at tilgængelighedskravet skal tænkes ind i planlægningsfasen dog på en sådan måde, at der ikke stilles umiddelbart krav til, at alt byggeri skal være tilgængeligt, men at alt byggeri uden de store omkostninger skal kunne omdannes til at sikre tilgængelighed.
Keld Albrechtsen (EL), 2003-01-16:
Vi fik vedtaget nogle regler for slagtekyllinger, som kunne hævdes at være en forbedring - o.k., hr. Touborg har ret i, at man skulle have mikroskop for at se den - men som ville føre til, at der i mange år ville blive investeret i anlæg til kyllinger på et meget, meget utilfredsstillende grundlag.
Nikolaj Villumsen (EL), 2017-03-23:
Men lige præcis det med at handle hurtigt i forhold til noget, som i mange år har været Danmarks klare prioritet, og komme med en klar og hurtig udmelding fra et flertal i Folketinget, ja, det var der simpelt hen ikke flertal for at tillade – ikke engang at der kunne være en debat om det.
Peder Hvelplund (EL), 2025-05-06:
Jeg har også i debatten nævnt eksemplet med Novo Nordisk, som i sagens natur har en interesse i at afsætte deres præparater mod overvægt, men det er klart, at når man overlader opgaven med at kunne tilbyde efter- og videreuddannelse til sundhedsfagligt personale til dem, vil deres fokus selvfølgelig også afspejles i kvaliteten af det uddannelsestilbud, man så giver.
Lars Christian Lilleholt (V), 2017-10-12:
Og det vil selvfølgelig også være i regi af forligskredsen, at vi sætter os ned og kigger på, hvordan støtten ser ud til biogas, hvordan vi fremadrettet håndterer, at der fortsat udbygges med biogas, og hvordan vi sikrer, at det sker på en måde, så biogassen ikke bliver overkompenseret.
Flemming Møller Mortensen (S), 2018-02-08:
Jeg mener, det har skadet vores regioners omdømme og også deres handlekraft og deres attraktion som et sted, folk gerne vil vælges til som politikere, fordi risikoen for deres nedlæggelse har hængt over hovedet på dem, fordi hr. Lars Løkke Rasmussen opsatte syv krav, som var ultimative, for at de skulle overleve og der ikke skulle findes en anden struktur.
Lisbeth Bech-Nielsen (SF), 2023-04-18:
Forbrugerombudsmanden skriver i et høringssvar, at de netop finder, at der i forhold til særlig grove, forsætlige og systematiske overtrædelser af markedsføringsloven er behov for at sanktionere med en større præventiv effekt end ved bøder af hensyn til både forbrugere og de lovlydige erhvervsdrivende, der kan miste markedsandele som følge af de groft ulovlige forretningsmetoder.
Søren Espersen (DF), 2022-05-11:
Det er vigtigt, at Danmark kan slippe for de mangfoldige udfordringer, som vi har med kriminelle udlændinge, specielt fra de såkaldte MENAPT-lande, og i takt med den stigende indvandring har vi igennem en årrække set en ikke ubetydelig stigning i grov kriminalitet.
Keld Albrechtsen (EL), 2000-01-25:
Jeg vil ikke gå ind i detaljerne i fru Birthe Rønn Hornbechs indlæg, men blot sige, at for mig er det indlæg, som vi hørte fra Venstres side her, en skuffelse på den måde, at efter min opfattelse burde et parti, som kalder sig selv liberalt, ikke kunne fremlægge en tale af den art, som vi var vidne til her i dag.
Jens Joel (S), 2025-10-21:
Det er jo noget, som kan være lidt svært for folk udefra at gennemskue, men det, som vi hæfter os ved, er, at det er bestyrelsen her, som udgøres af arbejdsmarkedets parter, som har sagt, at det synes de faktisk ville udgøre en mere retfærdig og retvisende, kan man sige, struktur for de takster, der bliver opkrævet, altså at det mere kommer til at svare til, hvad det er for en sagsbehandling, der har været, og hvad det er for en tid, der faktisk er blevet brugt på den sag, som det handler om.
Morten Bødskov (S), 2008-05-28:
Hvordan mener velfærdsministeren oprigtig talt at det her harmonerer med, at 72 pct. af kommunerne nu skærer ned på den grundlæggende velfærd, skærer ned på ældreområdet, skærer ned på børneområdet, når det handler om investeringerne, som man altså for under et halvt år siden har lovet kommunerne 50 mia. kr. til?
Karen Jespersen (V), 1999-03-05:
Det forslag fra Fremskridtspartiet, som vi skal behandle nu, indeholder tanker og ideer, som regeringen selv har arbejdet med og for så vidt stadig væk arbejder med, nemlig spørgsmålet om, hvorvidt man kan inddrage private hørespecialister i højere grad i arbejdet med at skaffe borgerne høreapparater.
Birthe Skaarup (DF), 2005-04-12:
For her har vi jo uden at lave en egentlig vidensbank lavet en mekanisme, som gør, at danske kræftlæger på de onkologiske afdelinger har en direkte interesse i og også en mulighed for hurtigere at finde viden om, hvorvidt de kunne gøre noget mere for deres patienter, og hvorvidt nogle af deres kolleger i en anden del af landet i virkeligheden er kommet videre.
Jørn Jespersen (SF), 1997-11-05:
Men jeg synes også, vi skal se det her i EU-sammenhæng igen, for jeg er helt enig med ministeren i, at niveauet i Danmark givetvis er langt højere end gennemsnittet i EU, men igen det hjælper jo ikke ret meget på det samlede problem, for problemet krydser grænserne. Der er en forsker på Landbohøjskolen, som har udtalt, at der er så store problemer i det sydlige Europa, hvor man har brugt meget medicin til dyrene, at en lang række dyresygdomme visse steder er næsten umulige at behandle, og hvis det så oven i købet spreder sig til menneskelige sygdomme, er vi jo ilde stedt. Derfor er spørgsmålet: Vil ministeren følge det her spørgsmål op for at begrænse, lad os sige, brugen i hele EU og tage nogle initiativer til at sikre det?
Inger Støjberg (V), 2018-03-14:
Om det så kommer til at udmønte sig i flere lovforslag inden for de kommende år, har jeg selvsagt svært ved at sige, men det er klart, som vi også fra regeringens side tidligere har sagt, og som flere ministre også har påpeget, at der jo altså er problemstillinger, som vi ønsker at rejse, og det her er ikke det eneste, vi har fokus på.
Sandy Brinck (S), 2004-03-23:
Vi har ingenlunde en forestilling om, at her ligger columbusægget, at vi har fundet de vise sten, men vi synes, det er nødvendigt at diskutere hjemmeplejen også lovgivningsmæssigt og se, om den også i praksis løser en socialpolitisk funktion, eller om det alene kommer til at handle om praktiske gøremål, hvor selv personlig pleje kan koges ned til hoved- og halevask.
Frank Aaen (EL), 2007-05-25:
Jeg vil nok sige, at når hundredvis af fly er fløjet hen over os – i nogle tilfælde er de landet her – til og fra Guantánamo, til og fra lande, hvor vi ved der foregår tortur, så er det ikke at ville undersøge tingene nærmere jo et svigt af de lande, som har iværksat undersøgelser.
Bent Hindrup Andersen (EL), 1998-02-19:
Her er der for en gangs skyld tale om at få en plante ind, som kan medføre et sundt sædskifte, som har en meget gunstig virkning på dyrkningen hele vejen igennem, og hvor produktet kan være med til at erstatte mange af de stoffer, der giver allergi til den danske befolkning, og så er man imod.
Nanna W. Gotfredsen (M), 2024-10-25:
Jeg synes, der er al mulig grund til at rose alle mine foregående ordførerkolleger for at have gennemgået det fint, så jeg vil fatte mig i korthed og især henvise en læser, der når ned til mit indlæg, til at læse hr. Lasse Haugaard Pedersens ordførerindlæg her.
Line Barfod (EL), 2002-04-24:
Når man tænker på, hvor lang tid, vi normalt bruger, før vi nykriminaliserer et område i Danmark, fordi det skal være nogenlunde grundigt gennemarbejdet i Folketinget, så forstår jeg simpelt hen ikke, at man her kan gå ind og tage 31 forbrydelser, hvoraf nogle af dem i dag ikke er kriminaliseret i Danmark.
Jan E. Jørgensen (V), 2014-01-21:
Jeg blev glad for det, ministeren nævnte om krydsfeltet mellem racismeparagraffen og blasfemiparagraffen, for da det her lovforslag fra Dansk Folkeparti blev behandlet sidst – det er jo en genfremsættelse – var det netop et ønske fra Venstre, at vi kunne få udvidet kommissoriet for Straffelovrådets behandling til også at omfatte spørgsmål om racismeparagraffen.
Anne Valentina Berthelsen (SF), 2024-04-02:
Overførslen af ansvar for misbrugsbehandling til regionerne er jo en anerkendelse af, at de her problemer ofte er indbyrdes forbundne, og at en integreret tilgang er ret nødvendig for at yde den bedste hjælp, og det er jo super positivt, men vi skal sikre, at ændringen følges op med tilstrækkelig finansiering og ressourcer, så regionerne er i stand til at opfylde den her nye rolle, uden at det går ud over andre områder af sundhedsvæsenet.
Marlene Harpsøe (DD), 2024-01-24:
For det nytter jo ikke noget, at man bare lader stå til og siger, at en beretning er en beretning, og så ikke agerer, og vi kan nu se, at der er et spareforslag her fra Region Nordjylland, der gør, at vi risikerer, at seks sengepladser altså ikke bliver til noget, hvis det går igennem.
Ole M. Nielsen (KRF), 1998-10-22:
Det er jo egentlig forbavsende nok, og indimellem var hr. Kirkegaard sådan lidt undrende over, at han på et punkt blev overhalet højre om. Jeg mente ikke, at det hørte så meget til hr. Kirkegaards selvforståelse, at der overhovedet ikke var plads på højre side af ham, men det hører alligevel med åbenbart.
Jan Petersen (S), 2004-02-24:
Jeg kan så føje næste spørgsmål til: Vil hr. Søren Søndergaard på baggrund af interessen for, at dansk fagbevægelse kan og bør sikre ordnede forhold - en interesse, som jeg deler - anerkende og erklære sig enig i, at der ikke kan udstedes arbejdstilladelser, hvis der er iværksat konflikt?
Magnus Heunicke (S), 2017-05-18:
Spørgsmålet er så bare, hvordan man gør det, og jeg glæder mig til at arbejde med det her forslag i udvalget, for jeg har fulgt det kommunale selvstyre i Danmark i efterhånden 15 år, tror jeg, siden jeg første gang blev ansat som ung studentermedhjælper i KL.
Ole Birk Olesen (LA), 2022-03-29:
Når hr. Malte Larsen svarer, at det ikke er hans opfattelse, at det her vil føre til, at flere lovlige ytringer bliver fjernet fra sociale medier, så bliver jeg nødt til at sige: Jeg tror simpelt hen ikke på, at hr. Malte Larsen har så naiv en opfattelse, at han tror, at det ikke skulle ske.
Zenia Stampe (RV), 2025-03-28:
Jeg er jo ellers ved at vænne mig til, at jeg hver dag bliver ringet op af en eller anden journalist, der så vil foreholde mig en eller anden udtalelse fra Dansk Folkeparti eller Danmarksdemokraterne om, at en Lidl-ramadankalender er et udtryk for islamisering, eller at et eller andet brobygningsarrangement i folkekirken er et knæfald for islam.
Sophie Hæstorp Andersen (S), 2012-06-13:
Det er let nok for Dansk Folkeparti at stå og sige, at man er bekymret, når faktum er, at 90 stofindtagelsesrum rundtomkring i verden de sidste 10 år har talt deres eget klare sprog, i forhold til at stofindtagelsesrum kunne redde liv i Danmark, og at man på trods af besøg og andre ting i hvert fald ikke er kommet til den konklusion i Dansk Folkeparti, at man ville lytte til de erfaringer, der var udeomkring i verden på det her område.
Ole Sohn (SF), 2003-10-22:
Det andet - og det er i erkendelse af, at jeg går ud fra, at hovedtegningen er, som den nu engang er med det flertal, der er i Folketinget - er, at i dag kompenseres pladeproducenterne med 36,33 pct. af vederlagsordningen, og det er jo en relativt stor kompensation.
Hans Christian Schmidt (V), 2004-10-20:
Det har ikke noget med spørgsmålet her at gøre, det gælder for hele reformen, og i øvrigt er det sådan, at det faktisk også er tilfældet for den nuværende hektarstøtte, som heller ikke har nogen udløbsdato, men nu alligevel ændres og erstattes af en begrænset støtte.
Inger Støjberg (V), 2009-11-25:
Som det fremgår af spørgsmål nr. S 416, som vi havde lige før, er spørgeren ganske godt klar over, at satspuljepartierne, og herunder Socialistisk Folkeparti, har afsat midler til en national strategi til bekæmpelse af vold imellem nære relationer.
Dennis Flydtkjær (DF), 2009-03-18:
Jeg kan selvfølgelig også minde justitsministeren om, at man jo godt kan vedtage det i dag; hvis nu regeringen har ændret holdning, ligesom skatteministeren ser ud til at have, så vil vi i Dansk Folkeparti i hvert fald meget gerne bakke fuldt ud op om det.
Sandy Brinck (S), 2004-01-15:
Vi diskuterer jo tit retssikkerhed for voksne, hvor det netop er med udgangspunkt i, at vi ikke ønsker, at der skal være så store forskelle på, hvor man bor henne i det her kongerige, og derfor kan jeg ikke helt forstå, hvorfor det så bliver odiøst, når det handler om børn.
Morten Dahlin (V), 2020-05-05:
Jeg har noteret mig, at den nuværende udlændinge- og integrationsminister på et tidspunkt har sagt, at han mener, at den væsentlige udlændingepolitik skal laves bredt hen over midten, og jeg stoler faktisk så meget på den nuværende udlændinge- og integrationsminister, at jeg selvfølgelig regner med, at han står ved sine ord og derfor støtter det ændringsforslag, som jeg kan høre Dansk Folkeparti også bakker op om, og som jeg før hørte De Konservative sige at de også havde planer om at stille – vi kan jo gøre det sammen.
Anders Fogh Rasmussen (V), 2003-03-12:
Lad os starte med, hvad jeg mener om den rapport, som våbeninspektørerne afgav i Sikkerhedsrådet i fredags, og lad mig starte med at sige, at det selvfølgelig er positivt, at våbeninspektørerne kunne pege på enkelte fremskridt som f.eks. den påbegyndte destruktion af farlige missiler.
Hans Andersen (V), 2022-01-25:
Venstre er også tilfredse med, at det lykkedes at blive enig med andre aftalepartier om en barselsordning, der lægger sig tæt op ad det, som netop arbejdsmarkedets parter foreslår, også fordi vi ikke med denne aftale øremærker mere barsel end det, EU-direktivet stiller som minimumskrav.
Svend Erik Hovmand (V), 2003-05-09:
Skattestoppet, som jo nu har virket i halvandet år, har betydet, at vi ikke har fået en eneste skattestigning, hvilket mange - specielt lavtlønnede - har haft glæde af, har betydet, at vi ikke har fået flere grønne afgifter, hvilket også mange - især lavtlønnede - har haft glæde af, og har betydet, at vi i det hele taget har haft stop for nye skatter og afgifter.
Pernille Falcon (EL), 2002-10-23:
Så vidt vi kan se, eksisterer det flertal, der var dengang i Folketinget for sådan en ordning, stadig væk, og vi synes, at der kan være behov for at fastslå det endnu en gang, da regeringen tilsyneladende ikke har været indstillet på selv at opfylde kravet.
Sandy Brinck (S), 2003-05-27:
Så vil jeg godt spørge justitsministeren, om ministeren er enig med sin partifælle, hr. Helge Adam Møller, når han i Politiken den 10. april siger, at baggrunden for det her lovforslag er, at når så mange har brudt hastighedsgrænserne, så må man ændre reglerne. Og hvis ministeren er enig, hvad så hvis man ikke overholder de 130 km/t., får vi så et forslag